b"\n_START_ARTICLE_\nMoni Kova\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nNjena mama Brigita Kova\xc4\x8di\xc4\x8d je bila igralka iz Vrhnike, o\xc4\x8de pa pilot in jazz trobenta\xc4\x8d iz ameri\xc5\xa1kega Wisconsina Bill De Haviland. Rodila se je v Frankfurtu na ameri\xc5\xa1ki bazi vojnega letalstva. Prvih nekaj let je odra\xc5\xa1\xc4\x8dala v ZDA, natan\xc4\x8dneje v zvezni dr\xc5\xbeavi Connecticut, dru\xc5\xbeina pa se je pozneje preselila v Salzburg, kjer je za\xc4\x8dela obiskovati baletno \xc5\xa1olo in se vpisala na glasbeno \xc5\xa1olo Mozarteum. Nastopati je pri\xc4\x8dela pri 12 leti. Preden se je podala na samostojno glasbeno pot, je bila v Avstriji \xc4\x8dlanica zasedbe Dr Pepper, ki je zmagala na festivalu mladih v Beljaku. Pri 15-ih jo je odkril producent Peter Kraus, v sodelovanju s katerim je posnela svoje prve skladbe za avstrijski in nem\xc5\xa1ki trg, npr. \xc2\xbbIch such' einen Boyfriend\xc2\xab\xc2\xa0(1976), pod imenom Monique._NEWLINE_Po smrti o\xc4\x8deta in zaklju\xc4\x8dku srednje \xc5\xa1ole v Salzburgu \xe2\x88\x92 takrat je bila stara 17 let \xe2\x88\x92 se je z mamo preselila v Ljubljano (v kateri je sicer \xc5\xbee leta 1971 obiskovala osnovno \xc5\xa1olo in se tako nau\xc4\x8dila sloven\xc5\xa1\xc4\x8dine). Tam je podpisala pogodbo z Radiotelevizijo Ljubljana pod okriljem producenta Du\xc5\xa1ana Velkaverha in s podporo Tadeja Hru\xc5\xa1ovarja, Andreja Velkaverha in Jo\xc5\xbeeta Priv\xc5\xa1ka. Po treh letih dela v Ljubljani se je preselila v Zagreb in prestopila k zalo\xc5\xbebi Jugoton. Pri RTV Ljubljana je izdala dva albuma, Moni in Utrip mladosti, dva, Zagonetka in Mo\xc5\xbee li ja\xc4\x8de, pa pri Jugotonu. Na Slovenskem je znana predvsem kot zmagovalka prvih Melodij morja in sonca, na katerih je slavila s popevko \xc2\xbbNasmeh poletnih dni\xc2\xab. Odmeven je bil tudi njen nastop na Opatijskem festivalu istega leta z \xc2\xbbBrez ljubezni mi \xc5\xbeiveti ni\xc2\xab. Brez ljubezni mi \xc5\xbeiveti ni / Love Is Life velja za prvo singel plo\xc5\xa1\xc4\x8do v biv\xc5\xa1i Jugoslaviji, ki je imela na B-strani angle\xc5\xa1ko razli\xc4\x8dico pesmi, kar pred tem ni bilo dovoljeno. 1978 je v duetu z Ivom Mojzerjem posnela priredbo pesmi \xc2\xbbSr\xc4\x8dek dela tika taka\xc2\xab\xc2\xa0Franeta Mil\xc4\x8dinskega - Je\xc5\xbeka._NEWLINE_Leta 1981 je hodila na presti\xc5\xbeno bostonsko glasbeno \xc5\xa1olo Berklee, kjer se je nau\xc4\x8dila komponiranja, nastopanja in aran\xc5\xbeiranja. Nato se je vrnila v Jugoslavijo in nekaj \xc4\x8dasa \xc5\xbeivela v Zagrebu. V tem obdobju je objavila 60 pesmi, ki so bile plod dela s producentom in takratnim zasebnim partnerjem Veselim Or\xc5\xa1oli\xc4\x87em._NEWLINE_Po uspehu na obmo\xc4\x8dju nekdanje Jugoslavije je svojo glasbeno pot leta 1985 nadaljevala v Ameriki, kjer je 6 let pre\xc5\xbeivela na turneji s svojo skupino. Tam se je ustalila in si ustvarila dru\xc5\xbeino. V Ameriki je napisala in posnela nekaj solo albumov (Illumination, Slovenian Boy in Home for Christmas) ter bila del razli\xc4\x8dnih glasbenih projektov. Danes je lastnica ve\xc4\x8d klinik za fizioterapijo, masa\xc5\xbeo in akupunkturo ter je \xc5\xa1e vedno glasbeno aktivna \xe2\x80\x93 igra in poje namre\xc4\x8d v zasedbah M\xc3\xb6tley Blues, Out of Bounce in Moni & the Moonlighters."